## Odluka Ustavnog suda Republike Hrvatske broj:U-III-4579/2005 od 2. svibnja 2006.

### NN 59/2006 (29.5.2006.), Odluka Ustavnog suda Republike Hrvatske broj:U-III-4579/2005 od 2. svibnja 2006.

# USTAVNI SUD REPUBLIKE HRVATSKE

**1442**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Matija, Ivan Mrkonjić i Vice Vukojević, članovi
Vijeća, u postupku koji je ustavnom tužbom pokrenuo S. T. iz P., na sjednici
održanoj 2. svibnja 2006. godine, jednoglasno je donio

## ODLUKU

I. Ustavna tužba se usvaja.
II. Ukida se presuda Županijskog suda u Sisku broj: Gž-254/2005od 8. rujna 2005.
godine.
III. Predmet se vraća Županijskom sudu u Sisku na ponovni postupak.
IV. Ova odluka objavit će se u »Narodnim novinama«.

```
Obrazloženje
```

1. Ustavna tužba podnesena je protiv presude Županijskog suda u Sisku broj: Gž-254/2005
od 8. rujna 2005. godine, kojom je usvojena žalba tuženice Osnovne škole »M. L.«
iz P., te je preinačena presuda Općinskog suda u Petrinji, broj: P-83/04-11 od
22. listopada 2004. godine, te je odbijen tužbeni zahtjev podnositelja kojim je
tražio poništenje odluke Školskog odbora navedene Osnovne škole od 12. veljače
2004. godine o izboru I. N. za ravnatelja škole.
2. Podnositelj smatra da su mu osporenim presudama povrijeđena ustavna prava
propisana odredbama članaka 14. stavka 2. i 26. Ustava, te odredbe članaka 6.,
13., 14. i 17. Konvencije za zaštitu ljudskih prava i temeljnih sloboda
(»Narodne novine – Međunarodni ugovori«, broj 18/97., 6/99., 8/99. – pročišćeni
tekst i 14/02., u daljnjem tekstu: Europska konvencija).
U ustavnoj tužbi podnositelj, u bitnome, navodi da je drugostupanjski sud
pogrešno primijenio materijalno pravo jer je zauzeo stajalište da ravnatelj
škole može biti i osoba s višom stručnom spremom. Podnositelj kao osoba s
visokom stručnom spremom u potpunosti zadovoljava zakonske uvjete za ravnatelja
škole, što je utvrdio prvostupanjski sud. Ističe da je ovaj Sud zauzeo
stajalište istovjetno stajalištu prvostupanjskog suda u odluci broj:
U-III-3723/2004 od 1. lipnja 2005. godine (»Narodne novine«, broj 69/05.), koje
je istovjetno i stajalištu Vrhovnog suda Republike Hrvatske iz presude broj: Rev-184/03-2
od 13. svibnja 2003. godine.
Stoga predlaže usvajanje ustavne tužbe i ukidanje presude drugostupanjskog suda.

*Ustavna tužba je osnovana.*
3. U konkretnom slučaju mjerodavne su odredbe članka 86. Zakona o osnovnom
školstvu (»Narodne novine«, broj 59/90., 26/93., 27/93., 7/96., 59/01., 114/01.
i 69/03. – pročišćeni tekst), koje propisuju:
Za ravnatelja osnovne škole može se imenovati osoba koja ispunjava uvjete za
učitelja ili stručnog suradnika i ima najmanje pet godina iskustva u
odgojno-obrazovnom radu.
*Ravnatelja se imenuje javnim natječajem.
Ravnatelja imenuje i razrješava školski odbor.
Ravnatelj se imenuje na četiri godine. Ista osoba može biti ponovno imenovana.*
*Način i postupak imenovanja ravnatelja uređuje se statutom škole.*Člankom 71. stavkom 1. istog Zakona propisano je da poslove učitelja u
razrednoj, odnosno predmetnoj nastavi može obavljati osoba koja ima odgovarajuću
visoku stručnu spremu, a člankom 72. stavkom 2. istog Zakona propisano je da za
stručnog suradnika može biti izabrana osoba koja ima odgovarajuću visoku stručnu
spremu i ispunjava uvjete iz članka 69. tog Zakona.
Člankom 104. navedenog Zakona propisano je da uz osobe koje ispunjavaju uvjete
iz članka 71. tog Zakona, poslove učitelja predmetne nastave mogu obavljati i
osobe koje imaju odgovarajuću višu stručnu spremu pod uvjetom da su je stekli do
dana stupanja na snagu Zakona o osnovnom školstvu (»Narodne novine«, broj
59/90.), a poslove učitelja razredne nastave može obavljati i osoba koja je
najkasnije do 1992. godine upisala dvogodišnji studij razredne nastave i stekla
višu stručnu spremu.
4. Prvostupanjski sud usvojio je tužbeni zahtjev podnositelja i poništio odluku
kojom je za ravnatelja navedene osnovne škole imenovana I. N.
U postupku je utvrđeno da je imenovana diplomirala na P. a. u T., postigla višu
stručnu spremu i stekla stručni naziv nastavnika matematike i fizike.
Podnositelj je diplomirao na F. f. S. u Z., postigao visoku stručnu spremu i
stekao zvanje profesora psihologije. Iz preslike radne knjižice utvrđeno je da
je podnositelj od 1970. godine radio kao nastavnik u Osnovnoj školi G. do 1976.
godine, od kada je radio kao direktor u Osnovnoj školi B., iz čega se utvrđuje
da podnositelj ima više od 5 godina iskustva u odgojno-obrazovnom radu.
Uz navedene osobe, na natječaj su se javili M. R., Z. R., V. G. i Z. M.
Prvostupanjski sud je usvojio tužbeni zahtjev jer je utvrdio da se za ravnatelja
osnovne škole može imenovati samo osoba s odgovarajućom visokom stručnom
spremom, pa je odluka školskog odbora od 12. veljače 2004. godine nezakonita. I.
N. koja ima višu stručnu spremu stečenu do dana stupanja na snagu Zakona o
osnovnom školstvu iz 1990. godine, može raditi poslove učitelja, ali ne bi mogla
biti izabrana i za ravnatelja škole. Kako se na natječaj javio i podnositelj,
koji ima visoku stručnu spremu, školski odbor nije mogao izabrati za ravnatelja
osobu koja ima nižu stručnu spremu od zakonom propisane.
5. Drugostupanjski sud preinačuje prvostupanjsku presudu i odbija tužbeni
zahtjev, utvrđujući da je odluka školskog odbora o izboru ravnatelja zakonita.
Taj sud utvrđuje da izabrana kandidatkinja ispunjava uvjete za obavljanje
poslova učitelja razredne nastave predviđene odredbom članka 104. Zakona o
osnovnom školstvu, te stoga samim time ispunjava i uvjete predviđene odredbom
članka 86. istog Zakona propisane za imenovanje ravnatelja.
6. Ravnatelj osnovne škole, prema odredbama članka 86. Zakona o osnovnom
školstvu, koji je bio na snazi u vrijeme provođenja javnog natječaja u
konkretnom slučaju, mogla je biti samo osoba, koja uz ostale uvjete propisane
statutom škole i javnim natječajem, ima i visoku stručnu spremu.
Kako I. N. nije imala visoku stručnu spremu, već samo višu, ona je mogla
obavljati poslove učitelja razredne nastave, ali nije mogla biti i ravnatelj
škole.
Isto stajalište zauzeo je Ustavni sud u odluci broj: U-III-3723/2004od 1. lipnja
2005. godine (»Narodne novine«, broj 69/05.).
Zbog navedenoga je podnositelju povrijeđeno ustavno pravo zajamčeno odredbom
članka 14. stavka 2. Ustava, jer je u konkretnom slučaju pravni propis pogrešno
protumačen i primijenjen pri donošenju odluke drugostupanjskog suda. Time je
došlo do ustavnopravno neprihvatljivog tumačenja mjerodavne odredbe Zakona o
osnovnom školstvu, koji je bio na snazi u vrijeme provedbe javnog natječaja u
konkretnom slučaju, te je podnositelju povrijeđena jednakost pred zakonom.
7. Ustavni sud utvrđuje da je Zakonom o izmjenama i dopunama Zakona o osnovnom
školstvu (»Narodne novine«, broj 76/05.) priznato pravo i osobama s visokom
stručnom spremom da budu birane za ravnatelje osnovnih škola. U tom je Zakonu
također propisan postupak u vezi s ravnateljima osnovnih škola koji su
nezakonito izabrani u vrijeme važenja Zakona o osnovnom školstvu (»Narodne
novine«, broj 59/90., 26/93., 27/93., 7/96., 59/01., 114/01. i 69/03. –
pročišćeni tekst). Izmjena zakonskog uređenja, međutim, nema utjecaja na
pravilnost utvrđenja Ustavnog suda u ovoj ustavnosudskoj stvari, jer je osporena
presuda Županijskog suda donesena u vrijeme važenja Zakona o osnovnom školstvu.
8. Kako je ustavna tužba usvojena zbog povrede ustavnog prava zajamčenog člankom
14. stavkom 2. Ustava, Ustavni sud nije razmatrao povrede ostalih ustavnih prava
i odredbi Europske konvencije koje su istaknute u ustavnoj tužbi.
9. Na temelju odredaba članaka 73. i 76. Ustavnog zakona, odlučeno je kao u
izreci.
Odluka o objavi temelji se na članku 29. Ustavnog zakona.

Broj: U-III-4579/2005
Zagreb, 2. svibnja 2006.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 59/2006-1442
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)